b'\n_START_ARTICLE_\nNastja \xc4\x8ceh\n_START_SECTION_\n\xc5\xbdivljenjepis\n_START_PARAGRAPH_\nZ igranjem nogometa je Nastja \xc4\x8ceh pri\xc4\x8del v doma\xc4\x8dem klubu Drava Ptuj. Po dobrih igrah na ni\xc5\xbejeliga\xc5\xa1kem nivoju se je leta 1997 preselil k takrat najuspe\xc5\xa1nej\xc5\xa1emu slovenskemu klubu NK Maribor. Leta 1999 je za eno sezono prestopil k ljubljanski Olimpiji, \xc5\xbee naslednje leto pa se je zopet vrnil v Maribor, od koder je po enem letu od\xc5\xa1el v belgijski Club Brugge._NEWLINE_Do poletja 2005 je za slovensko reprezentanco nastopil na 32 tekmah in zadel 6 golov. V dr\xc5\xbeavnem dresu je prvi\xc4\x8d nastopil 6. oktobra 2001 proti reprezentanci Ferskih otokov, na tej tekmi pa je dosegel tudi dva gola. Ve\xc4\x8dino svoje kariere je igral v tujini. V letu 2014 se je vrnil v rodni Ptuj, kjer je prevzel mesto vodje nogometne \xc5\xa1ole pri NK Drava Ptuj, hkrati pa za\xc4\x8del igrati za \xc4\x8dlansko ekipo NK Drava Ptuj. V sezoni 2014/2015 je z 21 goli pomagal svojemu klubu do preboja iz 3. SNL v 2. SNL. V sezoni 2015/2016 je v 2. SNL na 24 tekmah dosegel 8 golov. Za NK Drava Ptuj redno igral tudi v sezoni 2016/2017 (v prvi polovici sezone je na 14 tekmah dosegel 5 golov, skupaj pa na 23 tekmah 8 golov). V za\xc4\x8detku leta 2017 je na skup\xc5\xa1\xc4\x8dini prevzel mesto predsednika kluba. Za mlaj\xc5\xa1e selekcije NK Drava Ptuj igrata tudi oba njegova sinova.'